สินเชื่อช่วย SMEs ราชประสงค์
&nbsp;
17 ส.ค. 2554

....สุรชัย กำพลานนท์วัฒน์
งานเลี้ยงต้องมีวันเลิกรา...เริ่มเห็นแสงสว่างแห่งความสงบเกิดขึ้นแล้วล่ะครับกับเหตุการณ์ความวุ่นวายทางการเมืองที่ต้องถือว่ารุนแรงไม่แพ้ครั้งก่อนเลย เพราะรอบนี้ใช้พื้นที่สะดือเศรษฐกิจของเมืองหลวงเป็นที่ชุมนุมหลัก หลายคนอาจเข้าใจว่าย่านราชประสงค์ที่เริ่มมีการชุมนุมตั้งแต่วันที่ 3 เม.ย. จะโดนหนักสุด!! 
แต่ทราบมั้ยครับว่า...ยังมีบางพื้นที่ที่โดนหนักกว่าย่านราชประสงค์เสียอีก ไม่ใช่แค่ช่วงเดือนสองเดือนนี้เท่านั้น เขาโดนกระทบมาตั้งแต่เดือนเม.ย. ปีที่แล้ว โดนตั้งแต่ท่านนายกฯ อภิสิทธิ์รับตำแหน่งหมาดๆ เลยล่ะครับ
เฉลยก็ได้..ซอยสุขุมวิท 31 ซอยบ้านท่านนายกฯ อภิสิทธิ์...บรรดาร้านค้าสถานประกอบการและโรงแรมที่อยู่ตั้งแต่ปากซอยนี้ ภูมิใจมั้ยที่อยู่ในซอยเดียวกับผู้นำประเทศ...ก็น่าจะภูมิใจ แต่ด้วยพิษสงทางการเมือง ทำให้ซอยนี้มีเหล่าบรรดาทหารตำรวจและเจ้าหน้าที่ของรัฐอยู่เต็มซอยไปหมด ทีนี้ก็ค้าขายไม่คล่องล่ะสิครับ 
ที่กระทบหนักสุดๆ ก็เห็นจะเป็นโรงแรมขนาดใหญ่ตั้งอยู่ที่ปากซอยนี้ซึ่งเดิมมีลูกค้าชาวญี่ปุ่นเช่าพักระยะยาวเต็มตึกเต็มตลอดปี แต่พอเจอบรรยากาศตั้งด่านขวางบังเกอร์แถมด้วยกิจกรรมเทเลือดเข้าไป เกือบปีที่ผ่านมาได้กลายสภาพเป็นโรงแรมร้างที่ไม่มีคนญี่ปุ่นให้เห็นเลยสักหัวเดียว แต่กลับได้ลูกค้ากลุ่มใหม่คือเหล่าเจ้าหน้าที่ของรัฐเต็มเครื่องแบบแวะเวียนไปใช้บริการแทน
นึกออกใช่มั้ยครับว่าสภาพจะเป็นอย่างไร อยู่ก็ไม่ไหว...ย้ายก็ไม่ได้...ค้าขายกลายเป็นศูนย์ น่าสงสารและน่าเห็นใจจริงๆ 
เอาล่ะ...ไหนๆ ก็ไหนๆ อีกไม่นานฝันร้ายคงจบลงด้วยดี งานเลี้ยงครั้งนี้ทุกคนเจ็บปวดกันทั่วหน้า สิ่งที่ทำได้คือต้องร่วมกันช่วยเหลือเยียวยาฟื้นฟูเศรษฐกิจโดยเร็ว ซึ่งรัฐบาลเองก็ไม่ได้นิ่งนอนใจโดยเฉพาะการช่วยเหลือผู้ประกอบการเอสเอ็มอีจำนวนมากที่อยู่ในพื้นที่ที่ได้รับผลกระทบ
หนึ่งในมาตรการความช่วยเหลือที่เป็นรูปธรรมแล้วคือ สินเชื่อ 5,000 ล้านบาทให้ SMEs ในย่านราชประสงค์ ผ่านฟ้า และพื้นที่ใกล้เคียง กู้ไปฟื้นฟูเสริมสภาพคล่องกิจการ โดยให้ SME Bank เป็นเจ้าภาพหลัก
รายละเอียดโครงการนี้เป็นยังไงและไปถึงไหนแล้ว...ผมจะอัพเดตล่าสุดให้ทราบว่าเงื่อนไขหลักๆ ที่จบไปแล้วนั้นคือให้กู้รายละไม่เกิน 3.0 ล้านบาท ผ่อนจ่ายไม่เกิน 5 ปี อัตราดอกเบี้ยพิเศษ MLR3% ขณะนี้ก็อยู่ที่ 4% ต่อปีเท่านั้นเอง แถมพิเศษด้วยเงื่อนไขปีแรกจ่ายแค่ดอกเบี้ยโดยไม่ต้องผ่อนจ่ายเงินต้น 
หลักประกันให้เลือกใช้ได้ 3 ประเภทคือ จะใช้อสังหาริมทรัพย์ ใช้คนหรือบริษัทค้ำประกันก็ได้ หรือจะค้ำไขว้กันเองระหว่างการกู้สองรายก็ได้
นี่คือประเด็นหลักๆ ที่ชัดเจนแล้ว ส่วนกติกาปลีกย่อยที่มีการหารือร่วมกันทุกฝ่ายเพื่อให้กระบวนการกู้เงินทำได้รวดเร็วฉับไวถูกใจผู้ประกอบการที่กำลังเดือดร้อน ได้แก่การลงทะเบียนและรับรองว่าเป็นผู้ประกอบการตัวจริงเสียงจริงในพื้นที่จริง ซึ่งถ้าเป็น SMEs ที่เช่าค้าขายอยู่ในอาคาร ผู้ให้เช่าจะเป็นคนสรุปรวบรวมยืนยันให้ ส่วนผู้ค้ารายเล็กรายน้อยนอกอาคารทั้งหลาย จะขอให้สำนักงานเขตมาช่วยรับรอง ทั้งนี้ก็เพื่อกันคนที่ไม่เกี่ยวข้องจะมาเอี่ยวขอใช้บริการ
เรื่องการคิดวงเงินกู้ต่อรายมี 2 ไอเดียคือคำนวณ 3 เท่าของรายได้ต่อเดือนหรือจะคิด 20 เท่าของค่าเช่ารายเดือน เรื่องการตรวจประวัติการเงินของผู้กู้และผู้ค้ำประกันก็อาจจะขีดเส้นดูประวัติถึงสิ้นปี 2552 ถ้าใครมีปัญหาค้างคาก่อนหน้านี้ต้องไปเจรจาปรับโครงสร้างหนี้ให้เสร็จก่อนเพื่อป้องกันปัญหาอาจถูกฟ้องร้องจนทำให้เงินกู้ก้อนใหม่สะดุดไปด้วย ส่วนถ้ามีประวัติติดขัดในปีนี้ก็น่าจะผ่อนปรนกันได้
เรื่องรายได้ของผู้ค้ำประกันก็ว่าจะดูที่ไม่น้อยกว่า 10% ของวงเงินที่ค้ำ ส่วนจะรวมกันกี่คนก็ไม่เป็นปัญหา อีกเรื่องที่เป็นประเด็นถกกันหนักคือกรณีหาหลักประกันไม่ได้จริงๆ จะทำยังไง เกณฑ์คร่าวๆ อาจจะมีการตั้งเพดานกู้ช่วยได้ไม่เกิน 5 แสนบาทแต่ต้องจ่ายดอกเบี้ยเพิ่มกว่าคนอื่นอีกส่วนหนึ่ง ซึ่งเรื่องนี้ยังไม่สะเด็ดน้ำ และสุดท้ายก็เป็นเรื่องแบบฟอร์มเอกสารประกอบเรื่องที่จะมีการสรุปรวบรวมทำเป็นแพ็กเกจที่กระชับสะดวกกับทุกฝ่าย
รายละเอียดกติกาทั้งหลายหารือเกือบเสร็จแล้ว ถัดจากนี้จะมีการตั้งคณะกรรมการทำโครงการนี้อย่างเป็นทางการ แล้วเอาประเด็นทั้งหมดเข้าที่ประชุม จากนั้นก็สามารถประกาศใช้ได้เลย ภายในเดือน พ.ค.นี้
ระหว่างนี้อยากแนะนำให้ท่านที่อยู่ในข่าย ควรจัดเตรียมเอกสารข้อมูลที่เกี่ยวข้องไว้เนิ่นๆ ใครว่างก็ไปตรวจเครดิตบูโรไว้ก่อน เอกสารการเงิน สัญญาเช่า และอื่นๆ รวบรวมเอาไว้ เปิดเมื่อไหร่จะได้ยื่นกู้ทันที 
งานนี้อยากให้เครดิตกับผู้ใหญ่หลายท่านทั้งคุณกอร์ปศักดิ์ สภาวสุ เลขานายกฯ คุณอัญชลี วานิช เทพบุตร รองเลขานายกฯ คุณเกียรติ สิทธีอมร ผู้แทนการค้าไทย และรมว.คลัง คุณกรณ์ จาติกวณิช ที่เป็นหัวเรี่ยวหัวแรงหลักช่วยกันผลักดันมาตรการนี้จนสำเร็จ